《和陈图南安昌岩避暑诗二首 其一》
宋代·吕陶

石穴虚深宛似房，石形方稳亦如床。千年知是谁人隐，一郡除如此地凉。

山外雨来烟色暝，林间风过药苗香。尘埃已断尤清寂，今日禅僧不上堂。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。